
A csípőízületi abduktor izmok izolált és funkcionális edzésének hatása a dinamikus térdvalgusra

Bevezetés:
Az ízületek stabilitása számos sportágnak az alapja. Egy dinamikus unilaterális felugrás helyzetet számos instabilitási faktor, köztük a térd valgus irányba történő elmozdulása nemcsak, hogy negatívan befolyásolhat, de az elülső keresztszalag ettől el is szakadhat. Vizsgálatunkban feltételeztük, hogy ha funkcionális és izolált edzéssel terheljük a m. gluteus mediust (GM) akkor az izom elektromos aktivitása növekedni és ennek tükrében a térdvalgus mértéke csökkeni fog.
Anyagok és módszerek:
Vizsgálatunkban 10 egészséges egyetemista korú, sérülésmentes nem élvonalbeli sportolónő vett részt. Az edzések előtt (pre) felmértük a maximális csípőízületi abduktiós erőt, valamint rögzítettük a CMJ típusú unilaterális felugrás tesztek alatt a GM elektromos aktivitását és a térdvalgus mértékét. Az izomaktivitást bipoláris EMG elektródával, míg a térdvalgus mértékét mozgáskövető szenzorokkal mértük. Az edzések négy hetesek voltak, heti három alkalmat foglaltak magukba. Az egymáshoz legközelebb álló abduktiós erő és térdvalgus mérték alapján a vizsgálati személyeket párokba rendeztük. A pár egyik tagja funkcionális edzést (FE) végzett, ahol minden alkalommal elvégeztek egy 5 sorozatos, 10 ismétlésből álló, négyütemű 60°-os guggolást. FE során a terhelés az MVC alatt mért erő nagyságához volt igazítva, ami 50%-jelentett. Az izolált edzés (IE) során a vizsgálati személyek vizsgált lábukkal isometriás csípőabduktiót végeztek 40 másodpercig, szintén öt sorozaton keresztül. A terhelést a párja edzés alatti, MVC-hez igazított százalékos aktivitása alapján állítottuk be. Arra törekedtünk, hogy az IE hasonló GM aktivitást váltson ki, mint a FE. Az edzések végeztével a méréseket megismételtük (post).
Eredmények:
Kapott értékeinket páros t-próba szoftverrel értékeltük ki, ahol az idő (pre és post) és kondíció (FE, IE) voltak a szempontok. Az FE hatására a GM normalizált aktivitása közel szignifikánsan lecsökkent (p=0,06), ugyanakkor ez nem befolyásolta a térdvalgus mértékét, mely nem változott. Az IE hatására a térdvalgus mértéke szignifikáns csökkenést mutatott (p=0,02). Furcsamód itt a GM aktivitása nem változott szignifikánsan.
Következtetések:
Az eredmények azt mutatják, hogy az IE hatásos lehet a térdvalgus mértékének a csökkentésében még akkor is ha a GM aktivitása változatlan marad. Feltételezzük, hogy a FE nem a valgust csökkentette, hanem a felugrást tette gazdaságosabbá.

